Koselugo (Selumetinibum) terapijas uzsākšanas un atcelšanas kritēriji pacientiem ar 1.tipa Neirofibromatozi

Koselugo ir zāles, kuras paredzētas bērniem no 3 gadu vecuma simptomātisku neoperējamu pinumveida neirofibromu (plexiform neurofibroma, PN) ārstēšanai ar 1. tipa neirofibromatozi (NF1).
Koselugo (Selumetinibum) ir mitogēna aktivizētu proteīnkināžu 1 un 2 (MEK 1/2) inhibitors. Selumetinibum regulē ekstracelulāro signālu saistīto kināzes (ERK) ceļu, kas ir kritiska RAS regulētā RAF-MEK-ERK ceļa sastāvdaļa. 1. tipa neirofibromatozes gadījumā funkcionālā neirofibromīna zudums izraisa RAS ceļa pārmērīgu aktivāciju, kā rezultātā notiek nekontrolēta šūnu dalīšanās un audzēja augšana. Bloķējot MEK1 un MEK2, Selumetinibum palēnina audzēja šūnu augšanu.
Klīniskajos pētījumos ir pierādīta Koselugo efektivitāte attiecībā uz pinumveida neirofibromas tilpuma un izmēra samazinājumu un labāku ietekmi uz dzīvildzes bez slimības progresijas rādītāju, salīdzinot ar labāko atbalstošo aprūpi, pediatriskiem pacientiem ar 1. tipa neirofibromatozi un simptomātisku, neoperējamu PN. 

Koselugo lietošana:
Ieteicamā deva ir 25mg/m2 ķermeņa virsmas laukuma (ĶVL), lietojot iekšķīgi divas reizes dienā (aptuveni ik pēc 12 stundām). To var lietot tukšā dūšā vai ēšanas laikā. Kapsulas jānorij veselas, uzdzerot ūdeni. Kapsulas nedrīkst sakost, šķīdināt vai atvērt, jo tādējādi var tikt traucēta zāļu atbrīvošanās un ietekmēta Selumetinibum uzsūkšanās.
Deva tiek noteikta individuāli, ņemot vērā ĶVL (mg/m2), un noapaļota līdz tuvākajai sasniedzamajai 5 mg vai 10mg devai (līdz maksimālajai reizes devai 50mg). Lai iegūtu vēlamo devu, var kombinēt dažāda stipruma Koselugo kapsulas. Ārstēšana ar Koselugo jāturpina, kamēr tiek novērots klīniskais ieguvums, līdz PN progresēšanai vai nepieņemamas toksicitātes rašanās brīdim.

Koselugo ieteicamā deva atbilstoši ķermeņa virsmas laukumam:
	Ķermeņa virsmas laukums (ĶVL)a
	Ieteicamā deva

	0,55 – 0,69 m2
	20mg no rīta un 10mg vakarā

	0,70 – 0,89 m2
	20mg divas reizes dienā

	0,90 – 1,09 m2
	25mg divas reizes dienā

	1,10 – 1,29 m2
	30mg divas reizes dienā

	1,30 – 1,49 m2
	35mg divas reizes dienā

	1,50 – 1,69 m2
	40mg divas reizes dienā

	1,70 – 1,89 m2
	45mg divas reizes dienā

	≥ 1,90 m2
	50mg divas reizes dienā


a Ieteicamā deva pacientiem, kuriem ĶVL ir mazāks par 0,55 m2, nav noteikta.




Kritēriji Selumetinibum terapijas uzsākšanai:
1. Pediatriskās populācijas pacienti vecumā no 3 gadiem. 
2. Ķermeņa virsmas laukums (ĶVL) ≥ 0,55m2.
3. Pacients ir līdzestīgs un spēj lietot kapsulas perorāli divas reizes dienā (spēj norīt veselas kapsulas).
4. Apstiprināta 1. tipa neirofibromatozes diagnoze. 
5. Pacientam ir izmērāma, simptomātiska un neoperējama pleksiforma neirofibroma (PN), kas apstiprināta histoloģiski vai klīniski un radioloģiski ar MR – magnētisko rezonansi), un tā ir: 
a. neoperējama – ķirurģiska ārstēšana nav iespējama vai nav lietderīga;
b. Izmērāma – iespējams noteikt MR izmeklējuma laikā izmērus;
c. simptomātiska – izraisa sāpes vai funkcionālus traucējumus, apdraud  orgānu funkcijas vai rada draudošu vai esošu orgānu, lielo asinsvadu vai elpceļu kompresiju.
6. Nav smagu aknu darbības traucējumu.
7. Nav smagu, nekontrolētu sistēmisku slimību, aktīvu infekciju vai aktīvas asiņošanas, kā arī nav veikta nieru transplantācija.
8. Terapijas uzsākšanas brīdī pacients nesaņem pretaudzēju terapiju (staru terapiju, ķīmijterapiju, hormonālo terapiju audzēja ārstēšanai, imūnterapiju vai bioloģisko terapiju).
9. Nav oftalmoloģisku patoloģiju, tai skaitā tīklenes pigmentepitēlija atslāņošanās, tīklenes vēnu oklūziju, centrālās serozās retinopātijas, paaugstināta intraokulārā spiediena (> 21 mmHg vai vecumam pielāgotas normas augšējās robežvērtību) vai nekontrolētas glaukomas.
10. Pacienta vai viņa likumīgā pārstāvja vēlme nav kritērijs terapijas uzsākšanai.
Terapijas efektivitāte tiek vērtēta ne retāk kā ik pēc 6 ārstēšanas cikliem.

Selumetinibum pārtraukšanas kritēriji:
1. Klīniskas efektivitātes trūkums (audzēja augšana, sāpju progresēšana vai funkcionālā stāvokļa pasliktināšanās). 
2. Medikamenta izraisītu blakusparādību dēļ nav iespējams turpināt terapiju.
3. Smaga toksicitāte (objektīvi novērtētas nevēlamās blakusparādības atbilstoši vispārējiem nevēlamo blakusparādību terminoloģijas kritērijiem (CTCAE) ≥3. pakāpe).
4. Pacientiem, kuriem attīstās simptomātiska kreisā kambara izsviedes frakcijas (KKIF) samazinājums vai 3. vai 4. pakāpei atbilstoša KKIF samazināšanās, Selumetinibum lietošana  nekavējoties pilnībā jāpārtrauc, un pacients jānosūta konsultācijai pie kardiologa.
5. Pastāvīgas patoloģiskas acs izmaiņas tai skaitā tīklenes pigmentepitēlija atslāņošanās, tīklenes vēnu oklūzija, centrālā serozā retinopātija, paaugstināts intraokulārais spiedienu (> 21 mmHg vai vecumam pielāgotas normas augšējās robežvērtības) vai nekontrolēta glaukoma.
6. Pacients vai viņa likumiskais pārstāvis nevēlas turpināt terapiju.
7. Pacients nav līdzestīgs vai nespēj lietot medikamentu.





Svarīgi!
Ja tiek konstatēta asimptomātiska KKIF samazināšanās par ≥ 10 procentpunktiem salīdzinājumā ar terapijas sākumu un KKIF ir mazāka par iestādē pieņemtā normas diapazona zemāko līmeni (lower level of normal; LLN), Selumetinibum lietošana ir jāpārtrauc līdz šā traucējuma izzušanai. Kad traucējums izzudis, atsākot terapiju, Selumetinibum deva jāsamazina par vienu līmeni.

Selumetinibum lietošana līdz traucējuma izzušanai ir jāpārtrauc pacientiem, kuriem ir diagnosticēta tīklenes pigmentepitēlija atslāņošanās (retinal pigment epithelial detachment; RPED) vai centrāla seroza retinopātija (CSR) ar samazinātu redzes asumu; atsākot terapiju, Selumetinibum deva jāsamazina par vienu līmeni. Pacientiem, kuriem ir diagnosticēta RPED vai CSR bez redzes asuma samazināšanās, līdz traucējuma izzušanai ik pēc 3 nedēļām jāveic oftalmoloģiska izmeklēšana. Pacientiem, kuriem ir diagnosticēta tīklenes vēnas oklūzija (retinal vein occlusion; RVO), ārstēšana ar Selumetinibum pilnībā jāpārtrauc.

